স্বরাষ্ট্র মন্ত্রক
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ আজ কেভাডিয়ায় সর্দার বল্লভভাই প্যাটেলের জন্মবার্ষিকীতে জাতীয় একতা দিবসের অনুষ্ঠানে প্রধান অতিথি হিসেবে উপস্থিত ছিলেন
নতুন দিল্লি, ৩১ অক্টোবর, ২০২১
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ আজ গুজরাটের কেভাডিয়ায় সর্দার বল্লভভাই প্যাটেলের জন্মবার্ষিকীতে জাতীয় একতা দিবস উদযাপন উপলক্ষে আয়োজিত অনুষ্ঠানে প্রধান অতিথি হিসেবে উপস্থিত ছিলেন। তিনি সর্দার প্যাটেলের মূর্তি যা স্ট্যাচু অফ ইউনিটি নামে অধিক পরিচিত, সেখানে পুষ্প স্তবক অর্পন করে তাঁকে বিনম্র শ্রদ্ধা জানান। এই উপলক্ষে প্রধানমন্ত্রী শ্রী নরেন্দ্র মোদীর একটি ভিডিও বার্তা সম্প্রচার করা হয়।
অনুষ্ঠানে প্রধান অতিথি হিসেবে শ্রী শাহ বলেন, দেশের প্রথম স্বরাষ্ট্রমন্ত্রী এবং লৌহ পুরুষ সর্দার প্যাটেলের জন্মবার্ষিকী জাতীয় একতা দিবস হিসেবে উদযাপন করছি। প্রধানমন্ত্রী শ্রী মোদী দেশকে একতার মাধ্যমে এগিয়ে নিয়ে যাওয়ার যে পরম্পরার সূচনা করেছেন, আমরা তা অনুসরণ করছি। এবার জাতীয় একতা দিবস উদযাপনের বিশেষ তাৎপর্য রয়েছে, কারণ আমরা এবছর স্বাধীনতার ৭৫তম বর্ষ উদযাপন করছি। তিনি আরও বলেন, স্বাধীনতার ৭৫তম বার্ষিকীর অঙ্গ হিসেবে প্রধানমন্ত্রী আজাদি কা অমৃত মহোৎসব উদযাপনের সিদ্ধান্ত নিয়েছেন। তিনি আরও বলেন, আজ সর্দার প্যাটেলের জন্মবার্ষিকীতে আমি আপনাদের একথা বলতে চাই যে, কয়েক শতাব্দীতে সর্দার প্যাটেলের মত একজন ব্যক্তিত্বের আবির্ভাব হয় এবং সেই সর্দার কয়েক শতক ধরে একতার অগ্নিশিখাকে প্রজ্জ্বলিত রাখে। সর্দার প্যাটেল আমাদের যে অনুপ্রেরণা দিয়েছেন, তা আমাদের দেশকে অখন্ড রেখেছে এবং এই প্রেরণা আমাদের একত্রিত করে দেশকে এগিয়ে নিয়ে চলেছে।
শ্রী শাহ বলেন, কেভাডিয়া এখন একটি জায়গার নাম নয়, বরং এই কেভাডিয়া এখন জাতীয় একতার পূণ্যতীর্থে পরিণত হয়েছে। সর্দার সাহেব সারা বিশ্বকে এই বার্তাই দিয়েছিলেন যে, ভারতের ভবিষ্যৎ অত্যন্ত উজ্জ্বল এবং কেউ আমাদের একতা ও অখন্ডতা বিনষ্ট করতে পারবে না। স্বরাষ্ট্রমন্ত্রী আরও বলেন, সর্দার সাহেবের জীবন আমাদের সকলের কাছে বিশেষ করে, শিশু ও যুবাদের কাছে অত্যন্ত প্রেরণাদায়ক। তিনি দেশ বিভাজনের সঙ্কটের সময় ৫০০টি স্বশাসিত রাজ্যকে একত্রিত করে ভারতের সঙ্গে যুক্ত করতে সক্ষম হয়েছিলেন। সর্দার সাহেবের জীবন, তাঁর ব্যক্তিত্ব সর্বদাই আমাদের প্রেরণা যোগায় এবং এগিয়ে চলার দিশা দেখায়। আজ আমরা যে অখন্ড ভারত দেখছি তা সম্ভব হয়েছিল একমাত্র সর্দার সাহেবের আন্তরিকতা ও পারদর্শীতার ফলে। স্বাধীনতার সময় সর্দার সাহেবের অসামান্য অবদান সত্বেও স্বাধীনোত্তর কালে দুর্ভাগ্যজনক ভাবে এই অবদান উপেক্ষা করা হয়েছে। তাঁর অবদানকে প্রাপ্য সম্মান ও মর্যাদা দেওয়া হয়নি। এমনকি, তাঁকে ভারতরত্নেও সম্মানিত করা হয়নি। তবে, কালের পরিবর্তন ঘটে, দেশেও পরিবর্তন এসেছে। আজ সর্দার সাহেবকে তাঁর প্রাপ্য মর্যাদা দেওয়া হয়েছে এবং তাঁর সম্মানে বিশ্বের সুউচ্চ স্ট্যাচু তৈরি হয়েছে। প্রকৃতপক্ষে এই স্ট্যাচু সমগ্র বিশ্বের কাছে এই বার্তা দেয় যে, ভারতের অখন্ডতা ও একতা কেউ বিনষ্ট করতে পারবে না। এমনকি, আমাদের সার্বভৌমত্বেও কেউ ক্ষতি করতে পারবে না।
শ্রী শাহ বলেন, ২০১৪-তে শ্রী মোদীর নেতৃত্বে যখন নতুন সরকার কেন্দ্রে ক্ষমতায় এসেছিল, তখন সিদ্ধান্ত নেওয়া হয়েছিল যে, ৩১ অক্টোবর দিনটিকে জাতীয় একতা দিবস হিসেবে উদযাপন করা হবে। এই একতা দিবস উদযাপনের মাধ্যমে সর্দার প্যাটেলকে বিনম্র শ্রদ্ধা জানানো হবে। সেই সঙ্গে তাঁর জীবনাদর্শ দেশের নতুন প্রজন্মের কাছে পৌঁছে দেওয়া হবে। শ্রী শাহ বলেন, ১৩০ কোটি মানুষ যদি দৃঢ় সংকল্প নেন, তাহলে সেই ১৩০ কোটি সংকল্প দেশকে এগিয়ে নিয়ে যেতে বদ্ধপরিকর।
প্রধানমন্ত্রী শ্রী মোদীর নেতৃত্বে সরকার ক্ষমতায় আসার পর একাধিক ক্ষেত্রে নতুন উদ্যোগ গ্রহণ করা হয়েছে। বর্তমান কেন্দ্রীয় সরকার গত ৭ বছরে জাতীয় নিরাপত্তা, আর্থিক সংস্কার, আত্মনির্ভরতা ও মেক ইন ইন্ডিয়ার মত একাধিক উদ্যোগ গ্রহণ করেছে। শ্রী শাহ আরও বলেন, এই ৭ বছরে প্রধানমন্ত্রী শ্রী মোদী দেশের ৬০ কোটি দরিদ্র মানুষকে প্রাপ্য সুযোগ-সুবিধা পৌঁছে দেওয়ার কাজ করে চলেছেন। এখন দেশের ৬০ কোটি দরিদ্র মানুষ এটা উপলব্ধি করছেন যে, দেশের অগ্রগতির যাত্রাপথেও তারা সমান অংশীদার। দরিদ্র এই ৬০ কোটি মানুষ শৌচাগার পেয়েছেন, রান্নার গ্যাস সংযোগ পেয়েছেন, বিনামূল্যে বিদ্যুৎ সংযোগ পেয়েছেন। আর এভাবেই আমরা লৌহ পুরুষ সর্দার প্যাটেলের স্বপ্ন বাস্তবায়ণের চেষ্টা করছি।
কেন্দ্রীয় স্বরাষ্ট্র ও সমবায় মন্ত্রী শ্রী শাহ আরও বলেন, শ্রী মোদীর নেতৃত্বাধীন সরকার ভারতকে ৫ লক্ষ কোটি মার্কিন ডলারের অর্থনীতিতে পরিণত করার, এক নিরাপদ ভারত গড়ে তোলার এবং নতুন শিক্ষানীতির মাধ্যমে শিক্ষিত ভারত গড়ে তোলার উচ্চাকাঙ্খী পরিকল্পনা নিয়েছে। আজ জাতীয় একতা দিবসে আসুন শপথ নিই যে, আমরা নিজেদের জীবনে সর্দার প্যাটেলের আদর্শ অনুসরণ করবো এবং দেশকে শক্তিশালী করে তোলার পাশাপাশি সর্দার সাহেবের স্বপ্নের ভারত গড়ে তুলতে সচেষ্ট হব।
CG/BD/AS/
(Visitor Counter : 158